Kanonprisen

For en oversikt over prismottagere det enkelte år, se årstallslenkene nederst på siden

Kanonprisen er en norsk filmpris som deles ut hvert år under Kosmorama, Trondheims internasjonale filmfestival. Prisen ble delt ut første gang i april 2005 for filmåret 2004 under den første utgaven av Kosmorama.

Prisen deles ut per kalenderår og alle norske filmer med ordinær kinodistribusjon og premiere i løpet av det aktuelle året er kandidater til å bli nominert. Hver enkelt prisutdeling navngis etter året filmene og utdelingen gjelder, for eksempel ble Kanonprisen 2019 delt ut under Kosmorama 2020 for filmåret 2019. Vinnerne av de ulike klassene kåres av filmbransjen selv gjennom avstemning blant medlemmer av de ulike bransjeorganisasjonene tilknyttet norsk filmproduksjon. Prisen blir derfor noen ganger kalt filmbransjens egen pris.

På grunn av coronaviruspandemien ble utdeling av prisen avlyst i både 2021 og 2022. Det ble heller ikke delt ut pris i 2023 av økonomiske årsaker.

 Om prisen 

Prisen ble opprettet av filmfestivalen Kosmorama, Trondheim internasjonale filmfestival og har vært en fast del av festivalen siden starten i april 2005. Opprinnelig skulle prisen få navnet Fant etter filmen Fant fra 1937 av Tancred Ibsen. Etter protester fra  som påpekte at fant er et skjellsord brukt om tatere, endret Kosmorama navn på prisen til Kanonprisen inspirert av kulturbegrepet kanon. Kosmorama eies og drives av aksjeselskapet Filmfest Trondheim AS, som er et datterselskap av Trondheim Kino AS. Trondheim Kino er 100 prosent eid av Trondheim kommune, som tok initiativ til filmfestivalen høsten 2003. Festivalen har som mål å «styrke filmmiljøet og filmen i Midt-Norge, samt bidra til nyskaping i skjæringspunktet mellom kultur og næring. I tillegg til å være en publikumsfestival, skal Kosmorama tilby besøkende spennende filmfaglig innhold.»

Prisen deles ut i samarbeid med filmbransjeorganisasjonene, og det er medlemmene av disse som stemmer frem vinnerne i de ulike klassene, i motsetning til Amandaprisen hvor det settes sammen fagjuryer for de ulike klassene. Avstemningen har vært organisert på ulike måter. Enkelte år har medlemmene av de ulike bransjeorganisasjonene kun avgitt stemme i klasser tilknyttet sitt fagfelt, tilsvarende som for Oscar-prisen, mens andre år har medlemmene kunnet avgi stemme i alle klasser. Per 2019-utdelingen er det medlemmer av Norsk Filmforbund, Virke Produsentforeningen, , Norske Dramatikeres Forbund, , Norsk Skuespillerforbund, NOPA og Norsk Komponistforening som er med og kårer vinnerne. Prisvinnerne mottar en glasskulptur laget av kunstneren Cathrine Maske.

I tillegg til Kanonprisen deler Kosmorama også ut andre filmpriser i løpet av festivalen. Enkelte av disse prisene er blitt delt ut under Kanonprisutdelingen. Blant prisene er New Directors Award, som er blitt delt ut siden 2012 til debuterende filmskapere fra hele verden. Prisen erstattet Kosmoramas debutantpris, som sammen med Kosmoramas hovedpris var festivalens internasjonale priser de første årene. Festivalen har også en egen pitchekonkurranse, hvor vinneren mottar utviklingsstøtte til et norsk filmprosjekt. I 2018 overtok Kosmorama utdelingen av Edith Carlmar-prisen, en pris til kvinner i filmbransjen, etter at Femmina Internasjonale Filmfestival ble lagt ned. I tillegg deler festivalen ut flere priser til lokale og unge filmskapere, blant dem NTNUs filmpris, som er blitt delt ut til filmskapere i Trøndelag siden 2016.

På grunn av arrangementsrestriksjoner under koronaviruspandemien valgte Kosmorama å avlyse utdelingen av Kanonprisen 2020. Prisen skulle vært delt ut i mars 2021, men festivalledelsen forventet lavere inntekter som følge av restriksjonene og valgte ikke å arrangere prisutdelingen dette året for å redusere kostnader. Festivalen avlyste også utdelingen av Kanonprisen 2021 året etter på grunn av usikkerhet rundt restriksjonene.

 Prisklasser 

Ved første utdeling ble det delt ut priser i åtte klasser. Alle prisklassene fra denne utdelingen eksisterer fortsatt i en eller annen form. Under de første tre utdelingene var prisen for beste hovedrolle kjønnsnøytral, men ble delt i klassene beste kvinnelige og beste mannlige hovedrolle fra og med 2007-utdelingen. Klassen for beste birolle har derimot alltid vært kjønnsnøytral.

Siden første prisutdeling er det kommet til tre nye klasser som fortsatt deles ut, og klasseinndelingen har siden 2013-utdelingen vært mer eller mindre fast med 12 klasser.

I motsetning til de øvrige klassene hvor bransjeorganisasjonene kårer vinnerne, er prisklassen for å kåre beste film en publikumspris hvor publikum stemmer fram vinneren. Ved de fire første utdelingene ble vinneren kåret av Adresseavisens lesere, og klassen gikk under navnene beste film, folkets filmpris og folkets kanonpris. Mellom 2008 og 2012 ble ikke prisen delt ut. I 2013 innledet Kosmorama et samarbeid med nettstedet Filmweb, og klassen ble igjen innført under navnet Filmwebs kanonpris.

Prisklassen beste nyskaper, også kalt nyskapningsprisen, er den eneste av klassene som ikke lenger deles ut. Klassen ble innført ved 2006-utdelingen og ble delt ut til og med 2012-utdelingen. Vinneren av denne klassen ble kåret av en egen frittstående jury.

 Nåværende prisklasser  Mestvinnende filmer og personer Enkelte filmproduksjoner har vunnet flere priser samme år, og enkelte personer har vunnet flere priser fordelt over flere år. Mestvinnende film er Oslo, 31. august, som vant syv priser under Kanonprisen 2011, to flere enn de nest mest vinnende.

Blant personer som har vunnet tre eller flere priser, har alle vunnet priser innen beste manus og regi og tekniske klasser som foto, klipp,  og . Ingen skuespillere har vunnet mer enn to priser.

 Mestvinnende filmer 
7 priser
 Oslo, 31. august (2011)

5 priser
 UNO (2004)
 Vinterkyss (2005)
 Max Manus (2008)
 Kon-Tiki (2012)
 Som du ser meg (2012)
 Blind (2014)
 Kongens nei (2016)
 Blindsone (2018)

4 priser
 Den brysomme mannen (2004)
 O' Horten (2007)
 Upperdog (2009)
 Bølgen (2015)
 Hva vil folk si (2017)
 Thelma (2017)
 Barn (2019)

3 priser
 Tatt av kvinnen (2007)
 Blodsbånd (2007)
 Mannen som elsket Yngve (2008)
 Nord (2009)
 Louder Than Bombs (2015)
 Pyromanen (2016)
 Håp'' (2019)

Mestvinnende personer 
5 priser
 Joachim Trier (2006, 2011 (2 stk), 2015 (2 stk))
 Christian Schaanning (2005, 2006, 2007, 2013, 2017)
 Dag Johan Haugerud (2012 (3 stk), 2019 (2 stk)

4 priser
 Sara Johnsen (2005 (2 stk), 2009 (2 stk))
 John Andreas Andersen (2004, 2007, 2009, 2010)
 Eskil Vogt (2011, 2014 (2 stk), 2015)
 John Christian Rosenlund (2006 (2 stk), 2014, 2016)
 Gisle Tveito (2011, 2014, 2018, 2019)

3 priser
 Baard Haugan Ingebretsen (2008, 2010, 2012)
  (2006, 2010, 2013)
 Olivier Bugge Coutté (2006, 2011, 2017)
 Iram Haq (2013, 2017 (2 stk))
 Jens Christian Fodstad (2012, 2014, 2019)

Referanser

Eksterne lenker 
 

Kanonprisen
Utmerkelser etablert i 2005